Thie Ynnydee ny Steatyn Unnaneysit

She ayrn jeh Cohionnal ny Steatyn Unnaneysit eh Thie Ynnydee ny Steatyn Unnaneysit (Baarle: United States House of Representatives). She çhionnal slattyssagh reiltys ny Steatyn Unnaneysit eh yn Cohionnal as t'eh jannoo leighyn conastagh. She Shannad ny Steatyn Unnaneysit yn ayrn elley jeh'n Chohionnal. Ta 435 olteynyn ayns Thie ny h-Ynnydee. Ta ny h-olteynyn enmyssit Ynnydee ny Steatyn Unnaneysit (Baarle: U.S. Representatives) ny ynnydee (representatives). Ta dagh ynnydagh reiht dagh daa vlein. Ta un ynnydagh er y chooid sloo reiht ayns dagh steat, as ta earroo ny h-ynnydee veih steat er lheh croghey er coontey-pobble yn steat shen. Ta'n United States Census Bureau coontey yn pobble dagh jeih bleeaney as ta ny steatyn geddyn ny coayl ynnydee er bun y choontey-pobble shen. Ta Thie ny h-Ynnydee soit ayns nane jeh'n daa skian ayns Thie Ard-whaiyl ny Steatyn Unnaneysit. Ta'n Shannad soit 'sy skian elley. Ta Thie ny h-Ynnydee enmyssit y Thie dy neuformoil. Ta caairliagh y Thie enmyssit Loayreyder y Thie. Rere Bunraght ny Steatyn Unnaneysit, lhisagh dagh billey bentyn rish keeshyn as çheet-stiagh goaill toshiaght ayns Thie ny h-Ynnydee. Chammah's shen, ta currym cassid er deiney oik er lheh, lheid as Eaghtyrane ny Steatyn Unnaneysit ny briw conastagh, tuittym er y Thie. Rere y vunraght, foddee Thie ny h-Ynnydee ceau magh, ny jannoo cassid er, nane jeh ny h-ynnydee t'ayn rere vote er daa hreen jeh ny h-olteynyn. Kianglaghyn magh Ynnyd-eggey oikoil Cleragh Hie ny h-Ynnydee] Ard-Oik Reiragh yn Thie Oik toshiagh y tromlagh Oik loayreyder y Thie Rolley oikoil ny h-olteynyn roie Reillyn y Thie